Nýir dómar komnir inn um myndir helgarinnar Þrjár myndir voru frumsýndar nú um helgina í íslenskum bíóhúsum ; Hop , Sucker Punch og Kurteist fólk . Komnir eru inn glóðvolgir dómar hér inn á kvikmyndir.is um tvær síðarnefndu myndirnar frá Tómasi Valgeirssyni , aðalgagnrýnanda síðunnar , en dómur um Hop er væntanlegur innan tíðar . Það er skemmst frá því að segja að Tómas er ekkert yfir sig hrifinn af myndunum og gefur Kurteisu fólki falleinkunn , eða tvær stjörnur af tíu mögulegum , en Sucker Punch fær þremur meira , eða fimm af tíu . Tómas segir meðal annars um Kurteist fólk : „ Þessi mynd er svo andstyggilega leiðinleg að hálfa væri hellingur . Ég sit hérna að berjast fyrir því að muna hvað það var sem ég sá en eitthvað er unga minni mitt að bregðast mér . Mér tókst semsagt að finna íslenska bíómynd sem er svo auðgleymd að ég þarf stöðugt að renna yfir atburðarásina í huganum til að muna hvers vegna hún var svona sóðalega leiðinleg . Loks átta ég mig á því að það var ekki nema vottur af sögu til staðar , og það eina sem ég glápti á í 90 mínútur var fullt af hæfileikaríku fólki að kjafta út í eitt um bæjarpólitík sem fór bara endalaust í hringi og skilaði engri ásættanlegri niðurstöðu , “ segir Tómas í harðorðum dómi sínum . Í umfjöllun sinni um Sucker Punch segir Tómas meðal annars : „ Asnalegast er samt hvað sagan þykist vera snjöll með því að segja dæmisögu inn í annarri dæmisögu . Þetta hefði getað opnað dyr að fleiri hugmyndum en því tækifæri er sóað . Þið skiljið hvað ég á við þegar / ef þið sjáið myndina , annars skiptir það svosem engu máli . Snyder reynir augljóslega að vera Christopher Nolan með því að koma með vísbendingar og pælingar sem eiga að gera annað áhorfið á myndinni ríkara , en hann nær bara ekki þeim hæðum því kúlið skiptir meira máli heldur en sagan . Ef Snyder er ósammála þessu þá er hann mun verri kvikmyndagerðamaður en ég áður fyrr hélt . Orð eins og persónusköpun virðist líka vera algjör latína í hans augum , allavega hér , “ segir Tómas . Smellilð hér til að lesa allan dóm Tómasar um Kurteist fólk , og hér til að lesa allan dóm Tómasar um Sucker Punch .